
A partner-tanulás, a Think – Pair – Share módszer

Összefüggés-feltáró, minőségelemző kutatásomban egy olyan új, hazánkban még csak szűk körben ismeretes módszert mutatok be, melyben mind a három fent említett tanulási mód megjelenik. A módszer neve Think-Pair-Share, az aktív tanulási, ezen belül a páros tanulási módszerek egyik fajtája. Kutatásom egyik célja, hogy a hazánkban ismeretlen szakirodalmi forrásokat elemezve bemutassam a metódus elméleti alapjait, valamint a módszer eredményességét a gyakorlatban is kipróbáljam.
A Think-Pair-Share módszert 17 negyedik osztályos tanulóval egy tanításszervezési kísérlet keretében teszteltem. Tapasztalataim szerint a tanulók attitűdje a partner-tanuláshoz nagymértékben függ saját tanulási tapasztalataiktól, valamint, a Think-Pair-Share módszer alkalmazása sikeresnek bizonyult a tanulók szociális és individuális fejlődése terén egyaránt.
A kutatásom célja továbbá az volt, hogy kérdőíves felméréssel árnyalt képet kapjak a tanulók tanulási szokásairól (think), páros tanulás iránti attitűdjeiről (pair), illetve szociális érzékenységükről (share). Ehhez egy harmadik és negyedik évfolyam 81 tanulójának kérdőíveit használtam fel.
A tanulók a kérdőívet rajzokkal egészítették ki, melyen az általuk előnyben részesített, illetve kevésbé kedvelt tanulási formákat illusztrálták A rajzokat tartalomelemzésnek vetettem alá, ez alapján elemzem őket.
A tanulók mellett egy másik vizsgált célcsoportom a leendő tanítók. Előzetes feltevésem volt, hogy a leendő tanítók a partner-tanuláshoz való attitűdje függ a saját releváns tanulási tapasztalataiktól. Minél többször találkozott egy leendő tanító a páros módszerekkel, annál hajlandóbb lesz alkalmazni azokat a tanítói gyakorlatban is.
Utóbbi gondolatmenet során az a kérdés merült fel bennem, hogy a hallgatók szerint vajon szükség van-e a kooperatív, páros módszerek alkalmazására a főiskolai szemináriumokon is?
Dolgozatomban kiemelt helyet kapnak a nemzetközi vonatkozások, hiszen az említett módszer számos országban sikeresnek bizonyult, sőt van, ahol már az alaptantervnek is része. A partner-tanulás, a Think- Pair-Share módszer mind a négy vizsgált országban (USA, Írország, Dánia, Finnország) népszerű, és különböző korosztályokban is eredményes. A nemzetközi kutatásokat interjúk, és dokumentumelemzés révén mutatom be.
Kutatásom célja hosszabb távon, hogy az általam megismert módszer szélesebb körben is ismeretessé váljon, s hogy a leendő tanítók nyitottabbá váljanak a kooperatív, ezen belül a páros módszerek tudatos alkalmazására.



